**Laura Strati** (født 3. oktober 1990 i Bassano del Grappa) er en italiensk friidrettsutøver som konkurrerer i sprintløp og lengdehopp. Hun representerer klubben Atletica Vicentina. Hun ble italiensk mester i lengdehopp innendørs i 2011, 2015, 2017 og 2020, og i lengdehopp utendørs i 2016, 2017 og 2018.

Idrettskarrière
---------------

### 2007 - 2009

Strati kom på fjerdeplass på 60 meter under det italienske U18-mesterskapet innendørs 2007, og året etter kom hun på andreplass i lengdehopp og fjerdeplass på 60 meter under det italienske juniormesterskapet innendørs. I 2009 kom hun på 12.-plass i lengdehopp under det italienske mesterskapet i friidrett innendørs, og utendørs fikk hun sølv på 100 meter og i lengdehopp under det italienske juniormesterskapet i juni.

### 2010 - 2011

Under det italienske U23-mesterskapet innendørs i 2010 fikk hun sølv på 60 meter, med tiden 7,62, og hun hun på sjuendeplass i lengdehopp under det italienske mesterskapet innendørs. Hun fikk bronse i lengdehopp under det italienske U23-mesterskapet utendørs i juni, og hun kom på 14.-plass i lengdehopp under italiensk mesterskap i friidrett 2010. I 2011 vant hun lengdehopp både i U23-mesterskapet og seniormesterskapet innendørs, og vant med det sin første nasjonale tittel. Hun vant også lengdehopp under U23-mesterskapet utendørs, og kom på fjerdeplass under italiensk mesterskap i friidrett 2011. Hun ble tatt ut til å delta i U23-EM i friidrett 2011, og kom der på sjuendeplass i lengdehopp med 6,36 meter, som var ny personlig rekord, en rekord hun hadde fram til 2015.

### 2012 - 2014

Hun vant lengdehopp under det italienske U23-mesterskapet i 2012, og kom på femteplass under italiensk mesterskap i friidrett 2012. Under det italienske innendørsmesterskapet i 2013 kom hun på sjetteplass i lengdehopp og niendeplass på 60 meter. Hun kom på niendeplass i lengdehopp under italiensk mesterskap i friidrett 2013. Under de italienske mesterskapene i 2014 kom hun på fjerdeplass i lengdehopp innendørs og åttendeplass utendørs.

### 2015 - 2017

I 2015 fikk hun sin andre nasjonale tittel, da hun vant lengdehopp under italiensk mesterskap i friidrett innendørs 2015, og hun satte også personlig rekord med 6,53 meter. Hun deltok i EM i friidrett innendørs 2015, men hoppet 6,22 i kvalifiseringsrunden, som var 17. beste resultat, og hun hoppet dermed ikke i finalerunden. Året etter fikk hun bronse i lengdehopp under italiensk mesterskap i friidrett innendørs 2016, og vant samme øvelse under italiensk mesterskap i friidrett 2016. I 2017 satte hun nye personlige rekorder både innendørs og utendørs - 6,59 da ble italiensk mester innendørs, og 6,72 utendørs i et stevne i Ávila i Spania. Hun vant lengdehopp under italiensk mesterskap i friidrett 2017, og hun representerte Italia under Lag-EM i friidrett 2017 (superligaen), og kom der på sjetteplass. Hun deltok også i Diamond League 2017, og fikk tre poeng i kvalifiseringsstevnene, som holdt til 14.-plass i kvalifiseringen, og fikk dermed ikke hoppe i Diamond League-finalen, som var Memorial Van Damme i Brussel.

### 2018 - 2019

I juni 2018 deltok hun i Middelhavslekene 2018 i Tarragona i Spania, der hun kom på sjetteplass i lengdehopp. I juli deltok hun i U23-landskamp mot Spania og Portugal, og kom der på tredjeplass. Hun fikk 13. beste resultat i kvalifiseringsrunden lengdehopp under EM i friidrett 2018, og var ikke blant de 12 som hoppet i finalerunden. Hun vant lengdehopp under italiensk mesterskap i friidrett 2018, for tredje år på rad.

Hun hoppet 6,49 under det italienske mesterskapet innendørs 2019, og vant dermed denne øvelsen. Hun deltok i lengdehopp under EM i friidrett innendørs 2019, og hoppet der 6,40, som ble 12. beste resultat i kvalifiseringen, og hun gikk dermed ikke til finalerunden. Under Europalekene 2019 kom hun på tiendeplass, og hun fikk sølv i lengdehopp under italiensk mesterskap i friidrett 2019, bak Tania Vicenzino. Hun deltok også under VM i friidrett 2019, men kom der på 31. og sisteplass i kvalifiseringen.

### 2020 -

Strati deltok på 60 meter i flere stevner i 2020, og forbedret sin personlige rekord til 7,46 i Ancona i februar. Hun deltok også på 60 meter under italiensk mesterskap i friidrett innendørs 2020, men ble slått ut i semifinalen, og vant der lengdehopp med 6,42 meter.

Referanser
----------

1. ↑   World Athletics Database, World Athletics utøver-ID 252561[Hentet fra Wikidata]
2. 1 2 3 4 5 6 7  World Athletics - *Laura Strati - Results*, besøkt 29. juli 2020.
3. ↑  FIDAL.it - *Campionati Italiani Assoluti e Promesse Indoor M/F 2013*, besøkt 29. juli 2020.
4. ↑  World Athletics - *Diamond League 2017 - Qualification standings*, besøkt 29. juli 2020.

Eksterne lenker
---------------

* (it) Laura Strati – Italias olympiske komité Rediger på Wikidata

* (en) Laura Strati – World Athletics Rediger på Wikidata

* (it) Laura Strati – FIDAL Rediger på Wikidata

* (en) Laura Strati – Diamond League Rediger på Wikidata

* (en) Laura Strati – TheSports.org Rediger på Wikidata